VENDIM
Nr. 524, datë 20.7.2016

PËR ORGANIZIMIN DHE FUNKSIONIMIN E SEKRETARIATIT TEKNIK TË KËSHILLIT KOMBËTAR 
TË UJIT

Në mbështetje të nenit 100 të Kushtetutës, të neneve 8, pika 1, shkronja “b”, e 11, të ligjit nr. 111/2012, “Për menaxhimin e integruar të burimeve ujore”, të nenit 6, të ligjit nr. 90/2012, “Për organizimin dhe funksionimin e administratës shtetërore”, dhe të ligjit nr. 152/2013, “Për nëpunësin civil”, të ndryshuar, me propozimin e Kryeministrit, Këshilli i Ministrave

VENDOSI:

1. Sekretariati Teknik i Këshillit Kombëtar të Ujit, si organ ekzekutiv i Këshillit Kombëtar të Ujit, është institucion qendror, person juridik publik, me seli në Tiranë, në varësi të Kryeministrit.
2. Misioni i Sekretariatit është ndërtimi i një sistemi të integruar të qeverisjes dhe menaxhimit të burimeve ujore, me qëllim përmbushjen e të gjitha nevojave jetësore, duke mbajtur në vëmendje qëndrueshmërinë e ekosistemeve dhe duke nxitur konkurrueshmërinë e përdorimeve dhe prioriti-zimin drejt përfitueshmërisë ekonomike.
3. Funksionet dhe kompetencat e Sekretariatit Teknik të Këshillit Kombëtar të Ujit janë ato të përcaktuara në ligjin nr. 111/2012, “Për menaxh-imin e integruar të burimeve ujore”.
4. Detyrat dhe objektivat e Sekretariatit Teknik të Këshillit Kombëtar të Ujit, në cilësinë e sekretariatit teknik të Grupit të Menaxhimit të Integruar të Politikave - GMIP (KKU) në fushën e menaxhimit të integruar të ujit janë, si më poshtë vijon:
a) Udhëheq procesin e vendosjes së objektivave strategjikë të sektorit;
b) Udhëheq procesin e menaxhimit të integruar të burimeve njerëzore, financiare dhe aseteve të sektorit;
c) Mirëmban inventarin e përditësuar të të gjitha programeve të asistencës financiare dhe projekteve të sektorit;
ç) 	Organizon takimet e GMIP-së dhe nën-grupeve tematike;


d) Udhëheq procesin e hartimit dhe miratimit të matricës unike të prioritizimit të projekteve të sektorit;
dh) 	Koordinon të gjitha palët e përfshira në procesin e përgatitjes dhe zbatimit të Planit Kombëtar Sektorial.
5. Sekretariati Teknik i Këshillit Kombëtar të Ujit financohet nga buxheti i shtetit dhe nga çdo burim tjetër financiar i ligjshëm.
6. Sekretari Kombëtar i Ujit përfaqëson sekre-tariatin në marrëdhëniet me të tretët. Marrëdhëniet e punës të nëpunësve të Sekretariatit Teknik të Këshillit Kombëtar të Ujit rregullohen sipas legjislacionit të shërbimit civil. Për nëpunësit ekzistues zbatohen dispozitat e nenit 67, të ligjit nr. 152/2013, “Për nëpunësin civil”, të ndryshuar.
7. Rregullorja e Sekretariatit Teknik të Këshillit Kombëtar të Ujit miratohet nga Këshilli Kombëtar i Ujit, sipas përcaktimeve të shkronjës “d”, të pikës 3, të nenit 9, të ligjit nr. 111/2012, “Për menaxhimin e integruar të burimeve ujore”.
8. Vendimi nr. 230, datë 23.4.2014, i Këshillit të Ministrave, “Për përbërjen dhe mënyrën e organizimit e të funksionimit të Sekretariatit Teknik të Këshillit Kombëtar të Ujit”, shfuqizohet.
9. Ngarkohen Ministria e Financave, Kryemi-nistria dhe Departamenti i Administratës Publike për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

